Wees ̓n gebruiker van humor - WelstandWelstand
Tuis / Advies / Wees ̓n gebruiker van humor
Humor is noodsaaklik om gelukkig te wees en die vaardigheid om dit te kweek en om humor te vind en te troetel selfs in die donkerste tye beskerm ons teen wanhoop.
Die waarde en voordele van humor word selfs in Spreuke 17:22 vermeld en aangeprys: 'n Vrolike hart bevorder genesing maar 'n verslae gees laat die gebeente opdroog".
Wat beteken dit om 'n sin vir humor te hê? Dit is die kognitiewe vermoë om 'n grap te verstaan, om 'n grap te geniet, gedragspatrone van grapmaak en lag uit te leef, 'n vrolike en humoristiese temperament te hê, 'n nie-ernstige uitkyk op die lewe te hê, en die vermoë om humor te gebruik in donker tye. Dit, in 'n neutedop, is om snaaks te wees of snaakse dinge te waardeer.
So hoog word humor vir welstand aangeskryf dat in verskeie lande humorvaardigheidsprogramme aangebied word om te help met die verbetering van emosionele welstand deur selfdoeltreffendheid, positiewe denke, optimisme en die persepsie van in beheer wees deur humor te bevorder, en negatiewe denke en persepsies van stres, depressie en angs te verminder.
Humorterapienavorsing op senior burgers het getoon dat die groep wat vir agt weke daagliks 'n dosis grappe en snaakse stories ontvang het gelukkiger was en minder pyn en eensaamheid ervaar het.
Dit is lag self wat al die voordele inhou vir jou – nie noodwendig om ander te laat lag nie. Dis nie belangrik om snaaks te wees vir ander se genot nie; wees die verbruiker van humor – lag op jou eie en vir jouself. Om die voordele van humor te bekom, laat ander die grap vertel, luister net en lag hartlik saam.
Humor is 'n instrument waarmee ons ons daaglikse uitdagings hanteer en 'n gelukkiger lewe bevorder. 'n Goeie sin vir humor is 'n persoonlike eienskap wat sielkundige welstand fasiliteer en veerkragtigheid bevorder. Dit is 'n buffer teen die negatiewe impak van stressors en word die lens waardeur ons die wêreld sien.
Humor laat jou 'n stresvolle gebeurtenis herwaardeer as niebedreigend en laat jou toe om jouself en die wêreld om jou in 'n positiewer perspektief te stel.
Humor het 'n verdowende kwaliteit, dit verlig die emosionele pyn en laat ons die vreugdes van die verlede onthou. Tydens die Swart Dood van 1346–1353 wat ongeveer 'n derde van die Europese bevolking uitgewis het, het die stories van 'n Florenteinse skrywer vir die oorblywende bevolking wat ook onder kwarantyn was, verligting gebring. Dit het nie dood en lyding bespot nie maar eerder bevestig dat daar tog humor gevind kan word in die mees miserabele omstandighede – maar om dit te sien en vind berus op mens se lewensuitkyk.
Lag is ook 'n sosiale smeermiddel; dit is nie noodwendig lag vir 'n grap of 'n grap vertel nie maar word gebruik om emosie te toon soos instemming of gemoedelikheid.
Die tipe humor wat jy geniet en deel, maak saak. Humor is positief wanneer dit nie ander of jouself verkleineer nie maar wanneer jy kan lag oor jou eie omstandighede.
Tydsberekening is noodsaaklik vir effektiewe humor. 'n Grap kan persone wel help met die hantering van verlies en griewe wanneer die grap nie te onlangs of te ver van die gebeure af vertel word nie; 'n grap tydens 'n skrikwekkende ramp sal afkeurenswaardig wees terwyl 'n grap oor 'n gebeurtenis wat in 1860 plaasgevind het, sal platval omdat die gebeure al vergete is.
Verbeter jou geluk en lewensgehalte deur grimmigheid en humorloosheid te vermy, maar waak daarteen dat jou humor nie onvanpas is nie, en tydsberekening is belangrik.
Bly positief. Negatiewe, donker, spottende bytende grappe is afbrekend en hoewel jy impulsief voel om die grap op sosiale media te pos, en jy onmiddellike genot daaruit put, sal dit jou en ander se geluksmeter laat daal. Vermy grappe met 'n seksuele, politieke of religieuse inhoud, dit sal beslis as beledigend beskou word.
'n Goeie sin vir humor is die grondslag vir 'n positiewe wêreldbeeld, persoonlike sterkte en welstand. Gelukkige mense neem deel aan dinge wat geluk bevorder en dit het tot gevolg beter verhoudinge, 'n sterker immuunrespons en groter kreatiwiteit. Van die gedragspatrone wat geluk bevorder, is om dankbaarheid te toon, altruïsme, jou seëninge te tel, en 'n optimistiese lewensuitkyk te kweek en jou sin vir humor te behou.
The Link Between Happiness and a Sense of Humor. A little laugh goes a long way.
Arthur C. Brooks AUGUST 12, 2021 https://www.theatlantic.com/family/archive/2021/08/humor-happiness/619704